**บทที่ ๑**

**กระบวนการประเมินคุณภาพภายใน**

**วิทยาลัยแพทยศาสตร์พระมงกุฎเกล้า**

**บทนำ**

 วิทยาลัยแพทยศาสตร์พระมงกุฎเกล้า (วพม.) ได้จัดให้มีระบบและกลไกการประกันคุณภาพการศึกษาภายใน และดำเนินการประกันคุณภาพภายในมาอย่างต่อเนื่อง ตั้งแต่ปีการศึกษา ๒๕๔๒ ตามนโยบายการศึกษาของกองทัพบก พ.ศ. ๒๕๔๕ - ๒๕๔๙ ที่มีความสอดคล้องกับพระราชบัญญัติการศึกษาแห่งชาติ พ.ศ. ๒๕๔๒ และที่แก้ไขเพิ่มเติม (ฉบับที่ ๒) พ.ศ. ๒๕๔๕ รวมทั้งคำสั่งกระทรวงกลาโหม (เฉพาะ) ที่ ๒๒๐/๔๕ เรื่อง นโยบายด้านการศึกษา กระทรวงกลาโหม ลงวันที่ ๒๐ กรกฎาคม พ.ศ. ๒๕๔๕ นอกจากนี้ยังนำแนวทางปฏิบัติตามกรอบมาตรฐานคุณวุฒิระดับอุดมศึกษาแห่งชาติ พ.ศ. ๒๕๕๒ และกฎกระทรวงว่าด้วยระบบหลักเกณฑ์และวิธีการประกันคุณภาพการศึกษา พ.ศ. ๒๕๕๓ (กระทรวงศึกษาธิการ) มาปรับใช้ให้เหมาะสมกับบริบทของสถาบัน ต่อมาในปีการศึกษา ๒๕๕๗ วพม. ได้เริ่มนำเกณฑ์คุณภาพการศึกษาเพื่อการดำเนินการที่เป็นเลิศ (EdPEx) มาใช้ปรับเกณฑ์การประเมินภาควิชา เพื่อให้สอดคล้องกับแนวคิดของกลุ่มสถาบันแพทยศาสตร์แห่งประเทศไทย (กสพท) ที่นำเกณฑ์ EdPEx มาใช้เพื่อยกระดับคุณภาพการศึกษาของสถาบันผลิตบัณฑิตแพทย์

 เพื่อให้การประเมินคุณภาพภายในมีความต่อเนื่องและดำรงความมุ่งหมายในการมุ่งสู่การเป็น “โรงเรียนแพทยชั้นนําในเอเชียที่เชี่ยวชาญด้านเวชศาสตรทหาร” ในปี พ.ศ. ๒๕๖๔ วพม. จึงกำหนดนโยบาย วัตถุประสงค์ ระบบและกลไกการประเมินคุณภาพการศึกษาภายใน ประจำปีการศึกษา ๒๕๕๙ ดังนี้

**นโยบายการประกันคุณภาพการศึกษา วพม.**

1. จัดให้มีระบบและกลไกการประกันคุณภาพการศึกษาภายใน และให้มีการดำเนินการประกันคุณภาพการศึกษาอย่างต่อเนื่อง
2. พัฒนาระบบและกลไกการประกันคุณภาพการศึกษา เพื่อให้การจัดการศึกษาเป็นไปตามมาตรฐานการศึกษาของสถาบันอุดมศึกษา
3. พัฒนาระบบและกลไกการประกันคุณภาพการศึกษา เพื่อเป็นเครื่องมือในการรักษามาตรฐานการศึกษาของวิทยาลัย โดยเน้นให้ภาควิชาและหน่วยสนับสนุน พัฒนาระบบและกลไกการควบคุมคุณภาพการศึกษาขึ้นภายในหน่วยงาน และสร้างความพร้อมที่จะให้หน่วยงานภายนอกเข้าไปตรวจสอบเพื่อการรับรองคุณภาพได้
4. ดำเนินการประกันคุณภาพการศึกษาและจัดทำรายงานการประเมินคุณภาพการศึกษาของภาควิชาและหน่วยสนับสนุนของวิทยาลัยฯ ตามคู่มือการประกันคุณภาพการศึกษาของวิทยาลัยแพทยศาสตร์พระมงกุฎเกล้า
5. จัดทำคู่มือการพัฒนาคุณภาพการศึกษา เพื่อยกระดับคุณภาพการศึกษาตามเกณฑ์คุณภาพการศึกษาเพื่อการดำเนินการที่เป็นเลิศ (EdPEx) และเกณฑ์มาตรฐานสากลเพื่อการศึกษาแพทยศาสตร์ (WFME) และชี้แจงทำความเข้าใจ ประชาสัมพันธ์ให้บุคลากรทราบ
6. ส่งเสริมและสนับสนุนให้บุคลากรในองค์กร มีความรู้และตระหนักถึงความสำคัญของการประกันคุณภาพการศึกษา และผลักดันให้บุคลากรมีส่วนร่วมในการพัฒนาคุณภาพการศึกษาตามมาตรฐานการศึกษา
7. ส่งเสริมและสนับสนุนให้นักเรียนแพทย์ทหารและนักศึกษาแพทย์มีความรู้ ทักษะ และมีส่วนร่วมในการประกันคุณภาพการศึกษาของสถาบันอย่างต่อเนื่อง
8. ส่งเสริมให้มีการนำเทคโนโลยีสารสนเทศมาใช้ในการประกันคุณภาพการศึกษา
9. เผยแพร่และประชาสัมพันธ์ผลการดำเนินการประกันคุณภาพการศึกษาแก่สาธารณชน

**วัตถุประสงค์การประกันคุณภาพการศึกษา**

1. พัฒนาระบบและกลไกการประกันคุณภาพการศึกษาภายในให้มีประสิทธิภาพ
2. ควบคุมปัจจัยที่มีผลต่อคุณภาพการศึกษาให้มีมาตรฐาน
3. ติดตาม ตรวจสอบ และประเมินผลการดำเนินงานควบคุมคุณภาพการศึกษาอย่างเป็นระบบและต่อเนื่อง
4. นำผลการประเมินมาใช้ปรับปรุงพัฒนาการจัดการศึกษาทั้งในระดับสถาบัน ระดับภาควิชา และระดับหน่วยงาน เพื่อให้บรรลุผลตามเป้าหมายที่กำหนด
5. พัฒนาระบบการประกันคุณภาพการศึกษาให้พร้อมสำหรับการตรวจสอบและประเมินคุณภาพโดยหน่วยงานภายนอก

**ระบบการประกันคุณภาพการศึกษา**

 วิทยาลัยแพทยศาสตร์พระมงกุฎเกล้าเชื่อมั่นได้ว่าในการผลิตบัณฑิตเพื่อให้บัณฑิตมีคุณลักษณะพึงประสงค์และเป็นบัณฑิตที่มีคุณภาพนั้น การดำเนินงานและการบริหารงานระดับภาควิชาและหน่วยงาน ถือว่ามีส่วนสำคัญยิ่ง ระบบการประกันคุณภาพการศึกษาภายในของวิทยาลัยแพทยศาสตร์พระมงกุฎเกล้า จึงได้พัฒนามาอย่างต่อเนื่องตั้งแต่ปีการศึกษา ๒๕๔๒ โดยมีแผนพัฒนาระบบประกันคุณภาพการศึกษาโดยนำเกณฑ์คุณภาพการศึกษาเพื่อการดำเนินการที่เป็นเลิศ (EdPEx) มาประยุกต์ใช้ เป็น ๓ ระยะ คือ ระยะที่ ๑ ปีการศึกษา ๒๕๕๗-๕๘ เริ่มนำเกณฑ์ในหมวด ๓ หมวด ๖ รวมทั้งผลลัพธ์ที่เกี่ยวข้องมาใช้ในการตรวจประเมินคุณภาพภายใน ระยะที่ ๒ ปีการศึกษา ๒๕๕๙-๖๐ เพิ่มเกณฑ์ในหมวด ๑ หมวด ๔ (รวม ๔ หมวด) และผลลัพธ์ที่เกี่ยวข้อง ระยะที่ ๓ ปีการศึกษา ๒๕๖๑ เป็นต้นไป จะนำเกณฑ์ทั้งหมด (หมวด ๑ - หมวด ๖ และผลลัพธ์ในหมวด ๗) มาใช้ในการตรวจประเมินคุณภาพภายในระดับภาควิชาและหน่วยสนับสนุน

 ภาควิชาและหน่วยสนับสนุนพัฒนาระบบงานและกระบวนการทำงานตามแนวทางของเกณฑ์คุณภาพการศึกษาเพื่อการดำเนินการที่เป็นเลิศ โดยมีระบบและขั้นตอนการดำเนินงานตามวงจร PDCA (Plan-Do-Check-Act) คือ

 ๑. การวางแผน (Plan)

 วิทยาลัยฯ ภาควิชา และหน่วยงาน ตั้งทีมงานเพื่อวิเคราะห์วางแผน รวบรวมปัญหาที่พบจากการจัดการเรียนการสอนและข้อเสนอแนะต่าง ๆ ที่ได้รับจากการตรวจประเมินมาใช้ในการพัฒนาคุณภาพ โดยเฉพาะปัจจัยที่มีผลกระทบต่อคุณภาพการศึกษา โดยรวบรวมข้อมูลทั้งปัจจุบันและย้อนหลังมาวิเคราะห์

 ๒. การปฏิบัติ (Do)

 นำแนวทางพัฒนาคุณภาพที่กำหนดขึ้นไปปฏิบัติเพื่อช่วยให้คุณภาพการศึกษาดีขึ้น

 ๓. การตรวจสอบ (Check)

 ตรวจสอบหลังจากนำแนวทางพัฒนาคุณภาพไปดำเนินการแล้ว ๑ ปี

 ๔. การปฏิบัติให้เป็นมาตรฐาน (Action)

 หากผลการตรวจสอบการใช้แนวทางหรือวิธีการใหม่สามารถปรับปรุงและแก้ไขปัญหาได้ดี ทำให้คุณภาพการศึกษาดีขึ้นกว่าเดิม ให้นำไปปฏิบัติเป็นมาตรฐานในการดำเนินการและการปรับปรุงคุณภาพให้ดียิ่งขึ้น ถ้าพบปัญหาเพิ่มขึ้นมาใหม่ให้ตรวจสอบเพื่อพัฒนาให้ดีขึ้นจนกระทั่งได้คุณภาพมาตรฐานที่ต้องการ

**กลไกการประกันคุณภาพการศึกษา**

1. แต่งตั้งคณะกรรมการประกันคุณภาพการศึกษา วพม.
2. กำหนดนโยบายการและแนวปฏิบัติในการประกันคุณภาพการศึกษาที่ชัดเจน
3. ติดตาม ตรวจสอบ ประเมินผล และพัฒนาคุณภาพการศึกษาอย่างต่อเนื่อง
4. จัดทำรายงานการประเมินคุณภาพการศึกษาระดับภาควิชาและหน่วยงานสนับสนุน (Self-assessment report: SAR)
5. ตรวจและประเมินคุณภาพการศึกษาภายในคณะ ภายในสถาบัน และภายนอก
6. รายงานผลการประเมินให้ประชาคมทราบ

**แนวทางประเมินคุณภาพภายใน ปีการศึกษา ๒๕๕๙**

๑) รอบปีการประเมินคุณภาพภายใน ตามผลการดำเนิินงานในปีการศึกษา ๒๕๕๙ มีจำนวน ๑๕ เดือน ตั้งแต่ เมษายน ๒๕๕๙ – มิถุนายน ๒๕๖๐

๒) การประเมินระดับภาควิชาและหน่วยสนับสนุนดำเนินการตามแนวทางพัฒนาคุณภาพสู่ความเป็นเลิศ โดยกำหนดให้ภาควิชาและหน่วยสนับสนุนวิเคราะห์สถานภาพของตนเองเพื่อจัดทำรายงานการประเมินตนเอง

๓) คณะกรรมการตรวจประเมินคุณภาพภายในตรวจเยี่ยมภาควิชาและหน่วยสนับสนุนตามกำหนดการที่จัดทำขึ้นโดยความร่วมมือของหน่วยงานที่เกี่ยวข้อง

๔) คณะกรรมการตรวจประเมินคุณภาพภายในส่งรายงานผลการตรวจประเมินให้ สปค.วพม.

๕) สปค.วพม. จัดทำรายงานป้อนกลับเสนอให้ รอง ผอ.วพม. ฝ่ายวิชาการ รับทราบและลงนามก่อนแจกจ่ายให้แก่ภาควิชาและหน่วยสนับสนุนต่อไป

**กระบวนการประเมินคุณภาพภายใน**

 วพม. ได้ปรับเปลี่ยนรูปแบบการประเมินคุณภาพการศึกษาภายใน ระดับภาควิชา ปีการศึกษา ๒๕๕๙ ดังนี้

 ๑) ภาควิชาและหน่วยสนับสนุน รวบรวมข้อมูลผลการดำเนินงานประกอบการประเมินฯ รอบ ๑๕ เดือน (๑ เม.ย. ๒๕๕๙ – ๓๐ มิ.ย. ๒๕๖๐)

 ๒) ภาควิชาและหน่วยสนับสนุน จัดทำรายงานการประเมินตนเอง (SAR) ตามแนวทางพัฒนาคุณภาพสู่ความเป็นเลิศให้เสร็จสิ้น ภายในสัปดาห์แรกของเดือนเมษายน ๒๕๖๐ โดย สปค.วพม. จะกำหนดรูปแบบรายงานการประเมินตนเอง (SAR) ให้ใช้เป็นกรอบในการรายงานผลการดำเนินงาน ซึ่งกำหนดให้หน่วยงานวิเคราะห์สถานภาพของตนเอง โดยเขียนเป็นโครงร่างองค์กรไว้ในบทที่ ๑ และรวบรวมผลการดำเนินการตามหมวด ๑ การนำองค์การ หมวด ๓ การมุ่งเน้นผู้เรียน/ลูกค้า หมวด ๔ การวัด การวิเคราะห์ และการจัดการความรู้ และหมวด ๖ ระบบปฏิบัติการ (ตามแนวทางของ มคอ.๓ ระดับหลักสูตรของรายวิชา) ไว้ในบทที่ ๒ และ ๓ ทั้งนี้โดยแสดงแนวทางการดำเนินงานตามข้อคำถามที่อยู่ในแต่ละหมวด สำหรับผลลัพธ์ตามหมวด ๗ (ตามเกณฑ์ EdPEx และตามองค์ประกอบและตัวบ่งชี้ที่ ยศ.ทบ.) ให้แสดงไว้ในบทที่ ๔

 ๓) ภาควิชา/กอง เสนอรายชื่อกรรมการประเมินฯ เพื่อเข้าฝึกอบรมผู้ประเมินคุณภาพภายในระดับภาควิชา/กอง ของ วพม. ประจำปีการศึกษา ๒๕๕๙ จำนวนอย่างน้อย ๒ คน มาที่ สปค.วพม. ภายในเดือนกุมภาพันธ์ ๒๕๖๐ ซึ่ง ทาง สปค. จะจัดทำประกาศแต่งตั้งผู้ตรวจประเมิน ภายในเดือนกุมภาพันธ์ ๒๕๖๐

 ๔) คณะกรรมการประเมินฯ ประเมินผลการดำเนินงานของภาควิชา ภายในช่วงสัปดาห์ที่ ๓-๔ ของเดือนเมษายน จนถึงสัปดาห์ที่ ๓ ของเดือนพฤษภาคม ๒๕๖๐ โดย สปค.วพม. จะแจ้งกำหนดการประเมินฯ ให้ภาควิชา ทราบภายในเดือนเมษายน ๒๕๖๐

 ๕) คณะกรรมการประเมินฯ ส่งรายงานผลการประเมินฯ ระดับภาควิชา ฉบับสมบูรณ์ ไปยังหัวหน้าภาควิชา ที่รับการประเมินฯ และ สปค.วพม. ภายใน ๒ สัปดาห์ หลังการตรวจประเมิน (ตั้งแต่สัปดาห์ที่ ๑-๒ ของเดือนพฤษภาคม จนถึงสัปดาห์ที่สองของเดือนมิถุนายน ๒๕๕๙) เพื่อใช้เป็นข้อมูลในการเตรียมรับการตรวจประเมินระดับสถาบันจาก ยศ.ทบ. สปท. กสพท. และ สมศ. ต่อไป

 ๖) ภาควิชา จัดทำแผนพัฒนาปรับปรุงตามผลการประเมิน และนำผลการประเมินไปใช้ในการจัดทำ มคอ. ๓ ของปีการศึกษา ๒๕๖๐ ภายใน ๓๐ กรกฎาคม ๒๕๖๐

 ทั้งนี้ การประกันคุณภาพภายในของภาควิชา ต้องดำเนินงานทุกปีตามแนวทางที่คณะกรรมการของหน่วยงานเป็นผู้กำหนด

**แนวทางการแต่งตั้งคณะกรรมการประเมินคุณภาพภายใน**

 องค์ประกอบและคุณสมบัติของคณะกรรมการประเมินคุณภาพภายใน ระดับภาควิชา มีดังนี้

- มีกรรมการประเมินฯ อย่างน้อย ๔ คน ประกอบด้วย ประธานคณะกรรมการฯ ๑ ท่าน (ผอ.กศ.วพม. รอง ผอ.ฝ่ายวิชาการ หรือ รอง ผอ.กศ.วพม.) กรรมการ ๒ ท่าน (กรรมการ ๑ ท่าน จากภาควิชา และ สปค.วพม.) กรรมการ/เลขานุการ ๑ ท่าน (จากภาควิชา) และผู้ช่วยเลขานุการ ๑ ท่าน (เจ้าหน้าที่ สปค.วพม.)

- คุณสมบัติของกรรมการประเมินฯ ต้องผ่านการฝึกอบรม ผู้ประเมินคุณภาพภายใน ระดับภาควิชา ของ วพม. ปีการศึกษา ๒๕๕๙ หรือผู้ที่ วพม. พิจารณาแล้วว่ามีความเหมาะสม

**แผนการประเมินคุณภาพภายใน**

 วพม. กำหนดแผนงานการประเมินคุณภาพภายใน ประจำปีการศึกษา ๒๕๕๙ ระดับภาควิชา ดังนี้

|  |  |
| --- | --- |
| **กิจกรรม** | **ระยะเวลา** |
| ๑. วางแผนและปรับปรุงแผนดำเนินการ | ตุลาคม - ธันวาคม ๒๕๕๙ |
| ๒. แต่งตั้งคณะกรรมการประกันคุณภาพการศึกษา ปีการศึกษา ๒๕๕๙ | ธันวาคม ๒๕๕๙ |
| ๓. จัดประชุมคณะกรรมการประกันคุณภาพการศึกษา ปีการศึกษา ๒๕๕๙  | มกราคม ๒๕๖๐ |
| ๔. ภาควิชาและหน่วยสนับสนุน เสนอรายชื่อผู้เข้าอบรมหลักสูตรผู้ตรวจประเมินคุณภาพการศึกษาภายใน วพม. จำนวน ๒ คน มาที่ สปค.วพม.  | ภายในสัปดาห์ที่ ๒ ของมกราคม |
| ๕. จัดทำคู่มือการประกันคุณภาพภายใน ระดับภาควิชา/กอง | กุมภาพันธ์ ๒๕๖๐ |
| ๖. จัดประชุมเชิงปฏิบัติการ เรื่อง แนวทางการตรวจประเมินคุณภาพภายในประจำปีการศึกษา ๒๕๕๙ สำหรับผู้ประเมินคุณภาพภายใน  | สัปดาห์ที่ ๓ ของกุมภาพันธ์ ๒๕๖๐ |
| ๗. ภาควิชาและหน่วยสนับสนุน รวบรวมข้อมูลผลการดำเนินงานตามแนวทางพัฒนาคุณภาพสู่ความเป็นเลิศ | กุมภาพันธ์ – เมษายน ๒๕๖๐ |
| ๘. แต่งตั้งคณะกรรมการประเมินคุณภาพภายใน ระดับภาควิชา/ กอง | ภายในเดือนกุมภาพันธ์ ๒๕๖๐ |
| ๙. ส่งรายงานการประเมินตนเอง (SAR) ระดับภาควิชา/ หน่วยสนับสนุน | ภายในสัปดาห์ที่ ๑ ของเมษายน ๒๕๖๐ |
| ๑๐. ประเมินคุณภาพภายใน ระดับภาควิชา/ กอง | สัปดาห์ที่ ๓-๔ ของเมษายน - สัปดาห์ที่ ๓ ของพฤษภาคม ๒๕๖๐ |
| ๑๑. จัดทำแผนพัฒนาการบริหารจัดการการศึกษาตามผลการประเมิน และนำผลการประเมินไปเป็นข้อมูลนำเข้าสำหรับการจัดทำ มคอ. ๓ ของปีการศึกษา ๒๕๖๐ | ภายใน ๓๐ กรกฎาคม ๒๕๖๐ |

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*